Düşmüşəm (Aşıq Babaş)
Sevda yolu nə tilsimli olurmuş,
Odlu canım, bir gör hara düşmüşəm?
Məhəbbətə düçar olduğum gündən,
Məcnun kimi ahu-zara düşmüşəm.

Aşıq olub məclislərə varalı,
Çox mətləb görmüşəm ağlı-qaralı,
Bir səyyadam, ovum məndən aralı,
Onun üçün bu dağlara düşmüşəm.

Bu sevdanın acısı da şirindi,
Məşəqqətli, təlatümlü, dərdindi.
Babaş deyir, son söz ərənlərindi,
Demərəm ki, bəxti qarə düşmüşəm.
Qoşmalar